Digriet tal-Qorti tal-Ġustizzja (id-Disa’ Awla) tas-7 ta’ Marzu 2023 (talba għal deċiżjoni preliminari ta’ Bundesverwaltungsgericht (Innsbruck) - l-Awstrija – Willy Hermann Service GmbH, DI vs Präsidentin des Landesgerichts Feldkirch
(Kawża C-561/221, Willy Hermann Service)
(Rinviju għal deċiżjoni preliminari – Artikolu 99 tar-Regoli tal-Proċedura tal-Qorti tal-Ġustizzja – Direttiva 2013/34/UE – Artikoli 30 u 51 – Pubblikazzjoni tad-dikjarazzjonijiet finanzjarji – Sanzjonijiet f’każ ta’ nuqqas ta’ pubblikazzjoni – Impożizzjoni ta’ pagamenti ta’ penalità minn qorti ċivili – Proċedura amministrattiva għall-irkupru tal-pagamenti ta’ penali msemmija, li saru definittivi – Regolamenti li jeskludu l-eżami mill-ġdid tal-imsemmija pagamenti ta’ penali minn qorti amministrattiva – Awtorità ta’ res judicata – Prinċipju ta’ effettività – Proporzjonalità)
Lingwa tal-kawża: il-Ġermaniż
Qorti tar-rinviju
Bundesverwaltungsgericht (Innsbruck)
Partijiet fil-kawża prinċipali
Rikorrenti: Willy Hermann Service GmbH, DI
Konvenut: Präsidentin des Landesgerichts Feldkirch
Dispożittiv
Id-dritt tal-Unjoni Ewropea għandu jiġi interpretat fis-sens li ma jipprekludix leġiżlazzjoni nazzjonali li tipprevedi li qorti amministrattiva, li tiddeċiedi dwar l-irkupru ta’ pagamenti ta’ penali imposti fuq kumpannija u l-amministratur tagħha minħabba nuqqas ta’ pubblikazzjoni tal-kontijiet annwali, hija marbuta bid-deċiżjoni tal-qorti ċivili, li tkun saret finali, wara li tkun imponiet dawn il-pagamenti ta’ penali perijodiċi u li tkun iffissat l-ammont tagħhom sabiex tiġi żgurata l-konformità mal-obbligi li jirriżultaw mill-Artikoli 30 u 51 tad-Direttiva 2013/34/UE tal-Parlament Ewropew u tal-Kunsill tas-26 ta’ Ġunju 2013 dwar id-dikjarazzjonijiet finanzjarji annwali, id-dikjarazzjonijiet finanzjarji kkonsolidati u r-rapporti relatati ta’ ċerti tipi ta’ impriżi, u li temenda d-Direttiva 2006/43/KE tal-Parlament Ewropew u tal-Kunsill u li tħassar id-Direttivi tal-Kunsill 78/660/KEE u 83/349/KEE, kif trasposti fid-dritt intern.
____________
1     Data tal-preżentata: 24.08.2022